Goeie nuus: Egpaar ontslaan ná aanvalLourie en Celia van der Merwe stap uit die hospitaal uit. Foto: Verskaf Lourie van der Merwe (60), ŉ landbouraadgewer en voormalige pastoor, en sy vrou, Celia (60), is Vrydag ontslaan nadat hulle ŉ week lank saam in ŉ Bloemfonteinse hospitaal behandel moes word nadat hulle wreed in hul huis oorval en verskeie keer met die dood gedreig is. “My pa en ma is ontslaan. Dankie, Jesus, dat hulle hier kan uitstap,” het hul dankbare dogter Ilse Botha (35) gesê. Sy en haar suster, Amanda Hedges (31), het almal bedank wat hul gesin die afgelope tyd bygestaan en vir hulle gebid het. “Die personeel by Rosepark-hospitaal het hierdie twee ouers van ons op hulle hande gedra. Dankie daarvoor.” Maroela Media het Maandag berig die geliefde egpaar van die plattelandse dorpie Marquard in die Vrystaat is verlede Saterdagaand deur ŉ onbekende man in hul huis oorval toe hulle geslaap het. Hulle is vir langer as ŉ uur aangehou en aangerand. Die aanvaller het in ŉ stadium brandstof en chemikalieë oor Lourie gegooi en wou hom aan die brand steek. Die vuurhoutjies wat hy by hom gehad het, wou egter nie vlamvat nie aangesien dit natgereën het. Die aanvaller het uiteindelik met R250 en ŉ selfoon gevlug toe Celia in ŉ stadium uit sy kloue kon wegkom om hulp te ontbied. (Lees die volledige berig hier.) Botha het gesê die polisie het Donderdag haar ouers se verklaring kom afneem nadat hulle sterk genoeg was ná albei vandeesweek operasies moes ondergaan. Die polisie se ondersoek duur voort en niemand is nog in hegtenis geneem nie. “Ons weet dis in die Here se hande. Albei lyk baie goed en is mooi sterk. Bid nog vir hulle, veral vir die tyd wat hulle weer huis toe moet gaan. Dankie nog steeds vir die aanhoudende gebede en liefde,” het Botha gesê.